***Проект!***

**З А К О Н**

**ЗА ИЗМЕНЕНИЕ И ДОПЪЛНЕНИЕ НА**

**ЗАКОНА ЗА ГРАЖДАНСКАТА РЕГИСТРАЦИЯ**

*(Обн., ДВ., бр. 67 от 1999 г.****,*** *изм., ДВ., бр. 28 от 2001г.****,*** *доп., ДВ., бр. 37 от 2001 г.****,*** *изм., ДВ. бр.5 4 от 2002 г.****,*** *доп. ДВ. бр. 63 от 2003 г.****,*** *изм. ДВ. бр.70 и 96 от 2004 г.****,*** *изм. ДВ. бр.30 от 2006 г.****,*** *изм. ДВ. бр. 48 и 59 от 2007 г.****,*** *изм. ДВ. бр. 105 от 2008 г.****,*** *изм. ДВ. бр. 6, 19****,*** *47, 74 и бр.82 от 2009г.****,*** *изм. ДВ. бр.33 от 2010г.****,*** *изм. ДВ. бр.9 и 39 от 2011г.****,*** *изм. и доп. ДВ. бр.42 от 2012г.****,*** *изм. ДВ. бр.66 и 68 от 2013г.****,*** *изм. ДВ. бр.53 и 98 от 2014г.****,*** *изм. и доп. ДВ. бр.55 от 2015г.****,*** *изм. ДВ. бр.39 и бр.50 от 2016г.****,*** *изм. ДВ. бр.85 и 91 от 2017г.****,*** *изм. и доп. ДВ. бр. 47 от 2018г.****,*** *изм. ДВ. бр.17, 24 и 101 от 2019г.****,*** *изм. и доп. ДВ. бр.105 от 2020г.****,*** *изм. и доп. ДВ. бр.80 от 2023г.)*

**§ 1.** В чл. 19, ал. 1 думата „молба“ се заменя със „заявление“.

**§ 2.** В чл.76, ал. 2 думата „молба“ се заменя със „заявление“, а думата „молбата“ със „заявлението“.

**§ 3.** Създава се чл. 89а:

“Чл. 89а. В едномесечен срок от датата на връчване на акта за закриване на адрес от Националния класификатор на настоящите и постоянните адреси от органа по чл. 89, ал. 5, регистрираните на адреса лица са длъжни да заявят нов постоянен и/или настоящ адрес. В случай, че лицата не заявят нова адресна регистрация, след изтичане на едномесечния срок органът по чл. 92, ал. 1 ги регистрира на служебен адрес.“

**§ 4.** В чл. 92, ал. 11 се изменя така:

“(11) Алинея 10 не се прилага в следните случаи:

1. при първа адресна регистрация по постоянен адрес на лицата, получили българско гражданство по реда на чл. 15, ал. 1 от Закона за българското гражданство;

2. при първа адресна регистрация в хипотезата на чл. 90, ал. 2;

3. заявяване на адресна регистрация от собственик на имота;

4. при регистриране на служебен адрес.”

**§ 5.** В чл. 93 се правят следните изменения и допълнения:

1. Създава се нова алинея 5:

„(5) Българските граждани с настоящ адрес в чужбина, които са вписани в регистъра на населението, но не могат да посочат постоянен адрес в Република България, както и да представят документите по чл. 92, ал. 2 и 3, могат да заявят служебен адрес в общината, където са имали последна адресна регистрация преди напускане на страната.“

2. Досегашните алинеи 5, 6 и 7 стават съответно 6, 7 и 8.

**§ 6.** В чл. 99а се правят следните изменения и допълнения:

1. Основният текст става алинея 1.

2. Създава се алинея 2:

„(2) Алинея 1 не се прилага, когато промяната на адресната регистрация по постоянен и/или настоящ адрес се заявява от собственик на имота.“

**§ 7.** В чл. 99б се правят следните изменения и допълнения:

1. Алинея 1 се изменя така:

„(1) „При писмен сигнал за нарушение на чл. 92, чл. 99, ал. 1 и 4 или чл. 99а, подаден до орган по чл. 92, ал. 1 или до областния управител, както и по собствена инициатива кметът на общината, на района или областният управител издава заповед за определяне на комисия, която да извърши проверка за спазване на изискванията за извършване на адресна регистрация или промяна на адрес. В състава на комисията се включват служители от съответната общинска администрация, представители на съответната областна администрация, на териториалните структурни звена на Министерството на вътрешните работи и на Главна дирекция "Гражданска регистрация и административно обслужване" в Министерството на регионалното развитие и благоустройството. В случаите на подаден писмен сигнал заповедта за определяне на комисията се издава в срок от 7 работни дни от получаването му и се обявява на таблото за обявления и на интернет страницата на общината.“

2. В ал. 2 думите „7-дневен“ се заменят с „14-дневен“.

3. Алинея 3 се изменя така:

(3) В тридневен срок от извършване на проверката и въз основа на протокола по ал. 2 кметът на общината издава заповед за регистриране на служебен адрес на лицата, за които е установено, че адресните регистрации са извършени в нарушение или не отговарят на изискванията на чл. 92, чл. 99, ал. 1 и 4 или чл. 99а. Кметът на общината или определено от него длъжностно лице уведомява заинтересованите лица за извършените регистрации на служебен адрес.

4. В ал. 4, изречение второ се изменя така:

„Лицата, чиито адресни регистрации не са включени в списъците по изречение първо, се регистрират на служебен адрес в случай, че не са заявили друг.“

5. Алинея 5 се изменя така:

„(5) Лице, което е регистрирано по постоянен адрес на служебен адрес, е длъжно в едномесечен срок от уведомяването му да подмени личните си документи.“

**§ 8.** В параграф 1 от Допълнителните разпоредби се правят следните изменения и допълнения:

1. Точка 3 се отменя.

2. Създава се точка 4:

„4. „Служебен адрес“ е адрес на недвижим имот – общинска собственост, определен от органа по 89, ал. 5 за извършване на служебна адресна регистрация по постоянен и по настоящ адрес.“

**§ 9**. В §1б, ал. 5 от Преходните и заключителни разпоредби думата „молбите“ се заменя със „заявленията“.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 10.** В Изборния кодекс в чл. 9, ал. 1 думите „чл. 93, ал. 4“ се заменят с „чл. 89а, чл. 93, ал. 4 и чл. 99б, ал.3 и 4“.

**§ 11.** В едномесечен срок от влизане в сила на закона органите по чл. 92, ал. 1 определят служебни адреси на територията на общината за извършване на адресна регистрация.

**§ 12**. В срок от два месеца от обнародването на този закон, главна дирекция "Гражданска регистрация и административно обслужване" в Министерството на регионалното развитие и благоустройството изпраща на органите по чл. 92, ал. 1 списък с живите граждани със заличен по реда на чл. 99б единствен постоянен адрес или чийто постоянен адрес е заличен от Националния класификатор на настоящите и постоянните адреси, като органите по чл. 92, ал. 1 извършват регистрация на тези лица на служебен адрес в срок до шест месеца след получаването на списъка. Лицата се включват в списъка за общината по заличения постоянен адрес

**§ 13.** Законът влиза в сила от деня на обнародването му в Държавен вестник.